紀常

紀常，字元正，號西皋，順天府霸州文安县宁受屯人，民籍。明朝政治人物。

生平 
嘉靖元年（1522年）壬午科順天府鄉試第十三名舉人《福建通志》，嘉靖五年（1526年）丙戌科第二甲第三十七名進士。授户部主事，督蘭州粮饷，又督粮天津，丁父忧归。服阕，復补刑部，升河南司署员外郎，十二年（1533年）八月升陕西按察司佥事，十七年二月升本省副使，晋中宪大夫，转陕西苑马寺卿。升湖广按察使，丁母太宜人憂，服阕，补官四川。二十六年丁未升河南右布政使，寻转左，即以疾引休。年八十卒《文安县志》：方伯紀西皋傳（嚴訥）：大方伯姓纪氏，讳常，字元正，号西皋，其先山东人，永乐中讳寿者不愿从吏，始占籍文安。寿生经历亨，亨生长史綋，是为公父。公生五六岁，未能言，八岁读书，十三解行文，有惊人语，邑庠马君大章奇之，因締姻好。大章贫且卒，或谮令改盟，父试问之，则泣而不诺，父喜曰：黄童能知大义，他日必不在人下。十八补弟于员，壬午入试中十三名，阅丙戌胪传二甲进士，授户部主事，督兰饷，取路长安省觐，欲奉亲归。长史曰：王遇我厚，岂忍遽别，待汝了官事回，令勋来迎我，未晚也。勋，公兄，长史伯子也。又督粮天津，夜梦长史坐分司前浣溪亭上，召谓曰：我今日到家，无安身处，汝兄弟何不念我平生苦辛。遂振衣去，数日讣至，哭辞欲绝，兼程行十七日抵陕，扶櫬北還。起复补刑部，习法明允，僚友称为老法司，凡大狱涉疑滞者，皆称質之。出补佥事陕西，有三憲缺人，皆难陇右，公毅然不避，陇右近边塞，武官不奉法，公发奸摘伏如神。清水豪右倚山为固，公按治尽获诸恶，且山谷险峻为盗藪，公入山与贼对垒，指授方略，不三日平之。会秦州盗起，议耑官，改公秦州，又徙汉中。汉中守性骄褊，好庇其下，公至，守正执法，电瞩风行，一如振落。课績方面第一，晋中宪大夫，转苑马卿。时衙廨就圮，地亡其籍，马减其额，公竭力整釐，苑圉一新。安定、会宁尤孳恩蕃盛，马皆足用，特赐金币，升湖广宪长。臬司滞牍淹囚最多，公勵精裁决，月馀而囹圄空。丁太宜人艰，服阕，补官四川，囊中如洗，仆赁皆贷之亲友，抵蜀，大興文场，岐山袁公雅重之，凡取士必与公第其高下。丁未升河南右辖，寻转左，即以疾引休。归林下，玩无奇石，器无精瓷，赋诗课子，日与伯兄把杯对局，怡怡自乐。構小亭，遇令节，必与兄弟共饮亭上，视兄弟之子如己子。族人贫乏者，时惠济之。岁大饥，人相食，公赋荒年行，出粟赈济，邑赖以全活甚众。及病革，口口更衣，呼诸子语之曰：我回视生平，不敢欺人，亦不轻肯让人，今已矣。公诚正刚介，不依阿人意，初见似龃龉，久则无不孚敬者。尝手录长史家训，告戒次子誡曰：人家兴替不在富贵贫贱，使贵为公卿，富比崇恺，而不知礼义，不可谓興。若簞食瓢饮，肘见缨绝，而礼义相先，不可谓替。汝曾大父不愿吏，大父学而未究于用，我固不足为法，见汝兄弟各勤职业，未尝越礼犯分，惟对天焚香，誓不替此心。汝比诸兄弟不同，所望汝为孝子，为忠臣，以勵其后，而示于无穷者，不浅也。今常行年八十，愧不能仰体吾父之心于万一，敢不以父之示常者，示诸子孙也。后以子誡赠通奉大夫。史氏曰：公至自言自为秀才，未尝言财货，以至历官，此心可赞天地，洵哉！始终无间，所以立身成名，而有功德及于民也。浔阳董氏赞其遗象曰：和不随时，介不绝俗，遵彼西皋，宛在空谷，于乎远矣。。

家族
父紀紘，字廷儀，弘治十一年戊午科舉人，官秦府長史。子紀誡，字勉夫，號文泉，嘉靖三十八年进士。

 参考资料 

Category:文安人
C
Category:明朝戶部主事
Category:明朝刑部主事
Category:明朝刑部員外郎
Category:明朝陝西按察司僉事
Category:明朝陝西按察司副使
Category:明朝陝西苑馬寺卿
Category:明朝湖廣按察使
Category:明朝四川按察使
Category:明朝河南右布政使
Category:明朝河南左布政使